  Туспуктэм: Руслан Нуриахметов Наталия Сильвестрова 31-тӥ пӧсьтолэзьысен 28-тӥ гудырикошконозь Ижкарын (Новоажимов нимо урам, 3 номер юрт) пиналъёслы вачепумит нюръяськонъёсъя «Шунды Егитлык» фестиваль ортчоз. Нылпиос пӧртэм жугиськонъёс амалъёсты оскалтозы, дисциплиналы дышетскозы, мугорзэс но лулзэс кыдатозы. Со сярысь ивортодэтъя «Удмуртия» агентстволы ужрадэз радъясь Максим Широбоков ивортӥз. 4-тӥ гудырикошконэ 14 часын фестивалез усьтон ортчоз. Ужрад анай-атайтэк кылем яке одӥгназ анаен яке атаен, трос нылпиё яке секыт учыре сюрем семьяосысь пиналъёс понна радъяське. Фестиваль услын соос самбоя, панкратионъя, тхэквондоя, дзюдоя тренировкаос но мастер-классъёсы пыриськозы. Озьы ик анай-атайёслы нимысьтыз семинаръёс луозы. Фестиваль пыр нылпиослэсь спортэн вырыны мылкыдзэс ӝутыны тыршозы, пусйиз Максим Широбоков. Ужрадэ 3-18 аресъем нылпиос куриськон келяны быгато. Пыриськон дунтэк. Ужрад бере азьланяз занятиосы ветлыны мылкыд карись нылпиос понна быръем секцие дунъёсъя льготаос луозы. Тодэ вайытом, Удмуртиын «Шундыкар» лагерьлэн 31-тӥ сменаяз куриськонъёсты кутыны кутскизы. Тегъёс: Спорт нылпиос фестиваль Ижкар Удмуртия  